b'\n_START_ARTICLE_\nCepphis advenaria\n_START_SECTION_\nUtseende\n_START_PARAGRAPH_\nEn middelsstor (vingespenn 23 \xe2\x80\x93 26\xc2\xa0mm), lysbrun m\xc3\xa5ler. Den kan minne om m\xc3\xa5nem\xc3\xa5lere (slekten Selenia), men er mindre enn de nordiske artene i denne slekten. Antennene er smalt fj\xc3\xa6rformede hos hannen, tr\xc3\xa5dformede hos hunnen. Kroppen er forholdsvis slank. Vingene er litt flikete, lysbrune. Forvingens overside har tre smale, brune tverrb\xc3\xa5nd, det midterste er det kraftigste, bakvingens overside har to slike b\xc3\xa5nd. P\xc3\xa5 vingenes underside er det bare ett markert tverrb\xc3\xa5nd som g\xc3\xa5r over begge vingepar. Larven er brun, litt knudrete, p\xc3\xa5 ryggen med tre gulhvite, V-formede flekker.\n_START_SECTION_\nLevevis\n_START_PARAGRAPH_\nDenne arten lever i skog der det vokser bl\xc3\xa5b\xc3\xa6r (Vaccinium myrtillus), som er larvenes viktigste n\xc3\xa6ringsplante. De kan ogs\xc3\xa5 finnes p\xc3\xa5 trollb\xc3\xa6r (Actaea spicata) og trolig p\xc3\xa5 bj\xc3\xb8rneb\xc3\xa6r (Rubus spp.). De voksne sommerfuglene flyr om dagen i mai \xe2\x80\x93 juni.\n_START_SECTION_\nUtbredelse\n_START_PARAGRAPH_\nArten forekommer over det meste av Europa, men den er ikke vanlig. I Norge er den funnet bare to ganger, i Vestfold. Den er listet som direkte truet (EN) p\xc3\xa5 den siste norske r\xc3\xb8dlisten fra 2006.'